Stabbilita f’Mejju 2020 bħala s-suċċessur tal-pjattaforma REFIT, il-pjattaforma “Fit for Future” (“il-pjattaforma”) hija grupp ta’ esperti ta’ livell għoli li jgħin lill-Kummissjoni tissimplifika l-liġijiet, tnaqqas il-piżijiet regolatorji mhux neċessarji relatati, u tisfrutta l-għarfien espert u l-esperjenza f’livelli aktar baxxi ta’ governanza u tal-partijiet ikkonċernati sabiex tiżgura li l-leġiżlazzjoni tilħaq l-objettivi tagħha bl-aktar mod effiċjenti, filwaqt li tqis l-esperjenza mill-awtoritajiet nazzjonali, lokali u reġjonali.

Il-pjattaforma “Fit for Future”

L-elementi l-ġodda introdotti jinkludu t-teħid ta’ approċċ ta’ “one in, one out” sabiex jiġi mminimizzat il-piż ta’ leġiżlazzjoni ġdida tal-UE għall-individwi u għan-negozji u t-titjib tal-mod kif ir-regolamentazzjoni aħjar tindirizza u tappoġġa s-sostenibbiltà u t-trasformazzjoni diġitali. Ta’ rilevanza diretta għall-Parlamenti nazzjonali hija s-simplifikazzjoni tal-konsultazzjonijiet pubbliċi bl-introduzzjoni ta’ “sejħa għal evidenza” waħda, li tieħu post diversi konsultazzjonijiet preċedenti fi stadji differenti tat-tħejjija tal-politika, fuq il-portal imtejjeb “Semma’ Leħnek”. Il-kontribut li l-Parlamenti nazzjonali u reġjonali jew l-awtoritajiet nazzjonali, reġjonali u lokali jistgħu jiddeċiedu li jagħtu huwa identifikat b’mod ċar u distint mill-kontribut minn partijiet ikkonċernati oħrajn. Madankollu, numru żgħir biss ta’ Parlamenti nazzjonali użaw dan il-portal fl-2021.

Fl-2021, l-EPRS ipproduċa 33 valutazzjoni inizjali tal-valutazzjonijiet tal-impatt tal-Kummissjoni u 2 valutazzjonijiet tal-impatt sostituttivi, 7 valutazzjonijiet tal-implimentazzjoni ex post Ewropej, 27 valutazzjoni tal-implimentazzjoni, 3 dokumenti ta’ “implimentazzjoni fl-azzjoni”, 2 evalwazzjonijiet ex post oħrajn (inkluża pubblikazzjoni dwar il-linji gwida l-ġodda għal regolamentazzjoni aħjar) u pubblikazzjoni waħda dwar “ir-regolamentazzjoni aħjar fl-azzjoni”, li tiskrutinizza l-programm ta’ ħidma annwali tal-Kummissjoni. Min-naħa tal-valur miżjud tal-UE, tlestew 2 rapporti dwar il-kost tan-non-Ewropa, 12-il valutazzjoni tal-valur miżjud tal-UE u dokument wieħed dwar il-valur miżjud tal-politiki eżistenti tal-UE.

Il-Kummissjoni argumentat li l-azzjoni tal-UE hija ġġustifikata f’konformità mal-Artikolu 191 tat-Trattat dwar il-Funzjonament tal-Unjoni Ewropea, peress li l-koordinazzjoni fil-livell tal-UE żżid is-sigurtà tal-enerġija u l-benefiċċji ambjentali u klimatiċi. Qafas leġiżlattiv effettiv u approċċ koordinat u armonizzat fil-livell tal-UE kienu meħtieġa sabiex tintlaħaq il-mira ewlenija tal-UE tal-effiċjenza fl-enerġija. L-Istati Membri jżommu l-flessibbiltà fejn tidħol l-għażla tat-taħlita ta’ politiki tagħhom, tas-setturi u tal-miżuri individwali sabiex jiksbu l-iffrankar tal-enerġija meħtieġ, filwaqt li jqisu l-kuntest u l-ispeċifiċitajiet nazzjonali tagħhom. Il-mira vinkolanti ta’ tnaqqis ta’ 9 % tal-UE relatata mal-konsum tal-enerġija primarja u mal-konsum finali tal-enerġija kienet neċessarja bħala parti mill-pakkett leġiżlattiv li se jwassal għat-tnaqqis ta’ 55 % tal-emissjonijiet tal-gassijiet serra.

Dwar il-proposta li temenda r-Regolament dwar l-emissjonijiet u l-assorbimenti tal-gassijiet serra minn użu tal-art, tibdil fl-użu tal-art u l-forestrija (land use, land use change and forestry, LULUCF), is-Sénat Franċiż esprima tħassib, filwaqt li rrikonoxxa li l-istabbiliment ta’ mira ta’ emissjonijiet ta’ gassijiet serra żero netti għall-UE sal-2050 kellu valur miżjud tal-UE. Huwa qies li l-għoti tas-setgħa lill-Kummissjoni, għall-perjodu 2026-2029, li tadotta atti ta’ implimentazzjoni b’kamp ta’ applikazzjoni potenzjalment mingħajr limitu sabiex timponi livelli vinkolanti tas-CO2 għall-attivitajiet agrikoli fuq kull Stat Membru ma kienx jirrispetta l-prinċipji tas-sussidjarjetà u tal-proporzjonalità. Barra minn hekk, iddikjara li l-arranġamenti ta’ governanza assoċjati mal-istabbiliment tal-miri tal-Istati Membri għall-perjodu 2026-2030 ma stabbilewx biżżejjed il-proċeduri ta’ monitoraġġ għall-Parlamenti nazzjonali.

Fit-tweġiba tagħha, il-Kummissjoni spjegat li kienet ipproponiet mira għall-2030 allinjata ma’ trajettorja lejn settur tal-art newtrali għall-klima fl-2035 u li d-distribuzzjoni proposta bejn l-Istati Membri kienet ibbażata fuq żewġ elementi: i) kull Stat Membru jżomm il-livell reċenti ta’ assorbimenti u ta’ emissjonijiet irrapportati tiegħu (jiġifieri l-medja għall-perjodu 2016 sa 2018) – li jirrappreżenta l-istess livell ta’ tluq kif applikat skont ir-Regolament dwar il-Kondiviżjoni tal-Isforzi; ii) id-distakk li kellu jitneħħa sabiex tintlaħaq il-mira tal-UE fl-2030 jitqassam b’mod proporzjonat mal-erja tal-art ġestita f’kull Stat Membru. Il-Kummissjoni ċċarat li l-proposta ma tmurx lil hinn minn dak li huwa neċessarju sabiex jintlaħqu l-miri. Dwar il-governanza, il-Kummissjoni spjegat li bit-tranżizzjoni lejn il-miri nazzjonali annwali għall-użu tal-art, għat-tibdil fl-użu tal-art u għas-settur tal-forestrija fil-perjodu mill-2026 sal-2030, jiġu introdotti prinċipji simili għal dawk prevalenti fil-qafas ta’ konformità skont ir-Regolament (UE) 2018/842 dwar il-Kondiviżjoni tal-Isforzi. L-Istati Membri jintalbu jissottomettu pjanijiet nazzjonali li fihom jagħtu dettalji dwar il-kontribut tagħhom sabiex tintlaħaq il-mira tal-2035. Fl-aħħar nett, fl-eżerċizzju tas-setgħat ta’ implimentazzjoni tagħha, il-Kummissjoni indikat li kienet megħjuna minn Kumitat dwar it-Tibdil fil-Klima, li fih kienu rrappreżentati l-Istati Membri kollha.

Is-Sénat Franċiż ħareġ opinjonijiet motivati dwar kull waħda mit-tliet proposti fil-Pakkett dwar l-Unjoni Ewropea tas-Saħħa. Huwa kkritika dak li ra bħala ndħil fil-kompetenzi nazzjonali fil-proposta għal Regolament dwar rwol imsaħħaħ għall-Aġenzija Ewropea għall-Mediċini. Is-Sénat qies li d-dritt previst tal-Kummissjoni li tieħu l-miżuri neċessarji kollha sabiex ittaffi l-effetti ta’ nuqqas attwali jew potenzjali ta’ mediċini jew ta’ apparati mediċi, meqjus bħala kritiku f’kuntest ta’ emerġenza tas-saħħa, kien f’kunflitt mal-kompetenza tal-Istati Membri li jipprovdu servizzi tas-saħħa u tal-kura medika, f’konformità mal-Artikolu 168(7) tat-Trattat dwar il-Funzjonament tal-Unjoni Ewropea. Fil-proposta għal Regolament dwar iċ-Ċentru Ewropew għall-prevenzjoni u l-kontroll tal-mard, is-Sénat ikkritika l-allegata armonizzazzjoni tal-liġijiet jew tar-regolamenti tal-UE meħtieġa għall-interoperabbiltà tal-pjanijiet nazzjonali ta’ tħejjija u ta’ rispons għal theddid transfruntier serju għas-saħħa bħala li tmur kontra t-Trattati u, b’referenza għall-valutazzjoni tal-impatt, iddubita mill-kapaċità taċ-ċentru li jwettaq evalwazzjonijiet u awditi. Dwar il-proposta għal Regolament dwar theddid transfruntier serju għas-saħħa, is-Sénat ikkritika l-użu ta’ atti ta’ implimentazzjoni u indika kunflitt ta’ kompetenzi u inċertezzi fir-rigward tal-koordinazzjoni mal-mekkaniżmu integrat tal-UE ta’ rispons għall-kriżijiet politiċi.

Fit-tweġiba tagħha, il-Kummissjoni argumentat kontra l-fehma li r-Regolament propost dwar l-Aġenzija Ewropea għall-Mediċini kien jikser ir-responsabbiltajiet tal-Istati Membri skont l-Artikolu 168(7) tat-Trattat dwar il-Funzjonament tal-Unjoni Ewropea, peress li l-emerġenzi tas-saħħa pubblika bil-kobor tal-kriżi tal-COVID-19 għandhom riperkussjonijiet fuq l-Istati Membri kollha, li individwalment ma jistgħux jipprovdu rispons suffiċjenti. Il-monitoraġġ ikkoordinat fil-livell tal-UE ta’ nuqqasijiet possibbli jista’ jgħin lill-Istati Membri jħejju aħjar għal żieda f’daqqa fid-domanda, jevitaw restrizzjonijiet fuq l-esportazzjoni fis-suq uniku, jipprevjenu l-ħolqien ta’ riżervi eċċessivi u sproporzjonati, u jallokaw ir-riżorsi b’mod aktar effiċjenti fil-livelli nazzjonali u Ewropej. L-ebda waħda mill-proposti tagħha ma tkun teħtieġ l-armonizzazzjoni tal-pjanijiet ta’ tħejjija, tal-liġijiet jew tar-regolamenti nazzjonali. Il-miżuri ta’ implimentazzjoni kienu sempliċiment relatati mal-proċeduri u la jagħtu setgħat addizzjonali lill-Kumitat għas-Sigurtà tas-Saħħa u lanqas ma jagħmlu vinkolanti l-opinjonijiet tal-Kumitat għas-Sigurtà tas-Saħħa.

Bħal fl-2020, il-Patt il-ġdid dwar il-migrazzjoni u l-ażil wassal ukoll għal opinjonijiet motivati fl-2021, min-Národná rada tas-Slovakkja dwar il-proposta dwar il-ġestjoni tal-ażil u tal-migrazzjoni u mis-Senato della Repubblica Taljan dwar il-ħames proposti leġiżlattivi li jsawru l-pakkett. In-Národná Rada qies li kien hemm ksur tal-prinċipju tas-sussidjarjetà minħabba li l-proposta naqset milli tidentifika l-bażi legali għall-koeffiċjent tad-distribuzzjoni u għall-kompetenzi tal-Aġenzija Ewropea għall-Ażil u tal-Gwardja Ewropea tal-Fruntiera u tal-Kosta. Xeħet dubju wkoll fuq l-użu ta’ atti delegati u argumenta li kull Stat Membru kien kompetenti sabiex jiddeċiedi dwar l-ammissjoni ta’ persuni fit-territorju tiegħu stess, fuq il-bażi tal-liġijiet nazzjonali tiegħu dwar l-ażil. Is-Senato della Repubblica ra ksur tas-sussidjarjetà sa fejn il-proposti wrew assimetrija evidenti bejn l-obbligi u s-solidarjetà u ma kinux isolvu l-problemi attwali u, għalhekk, azzjoni fil-livell tal-UE ma kellha l-ebda valur miżjud. Fir-rigward tal-proporzjonalità, is-Senato ddikjara li s-sistema ta’ “qabel id-dħul” tirriskja li taffettwa b’mod eċċessiv l-ordinament ġuridiku nazzjonali u l-protezzjoni ġudizzjarja fil-pajjiż tad-dħul; li l-limitu, li taħtu trid tiġi attivata l-proċedura fuq il-fruntiera, kien ifisser li kważi l-migranti marittimi kollha jkunu soġġetti għall-proċedura fuq il-fruntiera minflok għall-proċeduri ta’ rilokazzjoni; u li r-regolamentazzjoni tal-mekkaniżmu għall-isponsorizzazzjoni tar-ritorni kienet iżżid l-ispejjeż u l-burokrazija għall-Istat Membru tad-dħul.

Fit-tweġibiet tagħha, il-Kummissjoni spjegat li l-koeffiċjent tad-distribuzzjoni ma kienx element ġdid u li l-Aġenzija tal-Unjoni Ewropea għall-Ażil u l-Aġenzija Ewropea għall-Gwardja tal-Fruntiera u tal-Kosta (Frontex) ikunu qegħdin hemm sabiex jiffaċilitaw biss l-aspetti operazzjonali ta’ att ta’ implimentazzjoni. Dwar l-atti delegati, il-Kummissjoni enfasizzat li dawn id-dispożizzjonijiet kienu bbażati fuq ir-Regolament Dublin III u ma jbiddlux ir-regoli fis-seħħ bħalissa. Innotat ukoll li l-Artikolu 78(3) tat-Trattat dwar il-Funzjonament tal-Unjoni Ewropea jżid għażla speċifika għall-Kunsill sabiex jaġixxi jekk ikun hemm emerġenza kkaratterizzata minn żieda f’daqqa fil-wasliet ta’ ċittadini minn pajjiżi terzi. Huwa biss jekk ritorn mit-territorju tal-Istati Membri benefiċjarji ma jirnexxiex li l-Istat Membru sponsor jintalab jittrasferixxi l-migrant irregolari fit-territorju tiegħu sabiex ikompli bl-isforzi sabiex jirritorna l-migrant.

Il-Kummissjoni qieset li l-patt jsib il-bilanċ bejn ir-responsabbiltà u s-solidarjetà, peress li numru ta’ eċċezzjonijiet kienu jiżguraw il-flessibbiltà tal-proċedura fuq il-fruntiera u l-każijiet li fihom trid tiġi applikata. Il-kriterju ta’ responsabbiltà marbut mal-ewwel pajjiż ta’ dħul għandu jitqies flimkien mal-kriterji l-oħrajn ta’ responsabbiltà. L-iskop tal-mekkaniżmu ta’ solidarjetà tal-patt kien ukoll li jnaqqas in-numru ta’ persuni preżenti fl-Istati Membri b’numru kbir ta’ wasliet u li jipprovdi appoġġ fil-bini tal-kapaċità, fl-operazzjonijiet u fil-miżuri fil-qasam tar-relazzjonijiet esterni fejn dawn jistgħu jaffettwaw il-flussi migratorji lejn Stati Membri partikolari. L-isponsorizzazzjoni tar-ritorni ma żżidx l-ispejjeż għall-Istat Membru benefiċjarju.

Dwar il-proposta għal Direttiva dwar pagi minimi adegwati fl-UE, adottata fit-28 ta’ Ottubru 2020, il-Kummissjoni rċiviet it-tielet opinjoni motivata, mill-Kamra tad‑Deputati ta’ Malta, wara ż-żewġ opinjonijiet motivati li diġà ġew riċevuti fl-2020.

Il-Kamra tad-Deputati kkontestat l-għażla tal-bażi legali. F’termini ta’ sussidjarjetà, hija qieset li l-objettivi tal-proposta setgħu jintlaħqu b’mod effettiv mill-azzjoni tal-Istati Membri, minħabba d-differenzi fl-iffissar tal-pagi. Għall-kuntrarju, il-proposta jista’ jkollha effetti negattivi, bħal li tagħmel il-proċess ta’ negozjar kollettiv aktar impenjattiv u żżid ir-riskju ta’ kunflitt industrijali f’xi setturi.

Il-Kummissjoni spjegat li l-maġġoranza tal-Istati Membri kienu qed jiffaċċjaw il-problema ta’ adegwatezza u/jew ta’ kopertura insuffiċjenti tal-pagi minimi, u l-azzjoni fil-livell nazzjonali kienet uriet li ma kinitx biżżejjed sabiex tindirizza l-problema. Enfasizzat id-differenzi kbar fl-istandards għall-aċċessar ta’ protezzjoni adegwata tal-paga minima u li tali diskrepanzi jistgħu jiġu indirizzati bl-aħjar mod fil-livell tal-UE. L-Istati Membri b’kopertura ta’ negozjar kollettiv ta’ anqas minn 70 % ikollhom jipprovdu qafas ta’ kundizzjonijiet abilitanti u jfasslu pjan ta’ azzjoni sabiex jippromwovu n-negozjar kollettiv, iżda, fi kwalunkwe aspett ieħor, it-tfassil tal-qafas u tal-pjan ta’ azzjoni jkun kompletament f’idejn il-pajjiżi individwali.

Dwar il-proposta li temenda d-Direttiva dwar il-VAT fir-rigward tal-għoti ta’ setgħat ta’ implimentazzjoni lill-Kummissjoni sabiex tiddetermina t-tifsira tat-termini użati f’ċerti dispożizzjonijiet ta’ dik id-Direttiva, ir-Riksdag tal-Iżvezja afferma mill-ġdid f’opinjoni motivata l-importanza tar-rekwiżit tal-unanimità dwar it-tassazzjoni u qies li l-proċedura tat-teħid ta’ deċiżjonijiet proposta mill-Kummissjoni tkun tfisser trasferiment ta’ setgħa mil-livell nazzjonali għal dak tal-UE f’qasam li huwa ċentrali għas-sovranità nazzjonali, b’mod li jmur lil hinn minn dak li jkun neċessarju sabiex jintlaħqu l-objettivi tal-proposta.

Il-Kummissjoni wieġbet li l-applikazzjoni mhux armonizzata mill-Istati Membri ta’ kunċetti li jinsabu fid-Direttiva dwar il-VAT kienet tfixkel il-funzjonament mingħajr xkiel tas-suq intern u x’aktarx li twassal għal tassazzjoni doppja jew għal nontassazzjoni, u li ma kienx possibbli għall-Istati Membri waħedhom li jindirizzaw dawn il-problemi. Il-proposta pprovdiet għall-adozzjoni ta’ atti ta’ implimentazzjoni mill-Kummissjoni biss fir-rigward ta’ sett limitat ta’ regoli li jimplimentaw id-dispożizzjonijiet tad-Direttiva dwar il-VAT, li għalihom kienet meħtieġa applikazzjoni uniformi tal-kunċetti fil-leġiżlazzjoni tal-UE dwar il-VAT. Il-proċeduri tal-votazzjoni b’maġġoranza kwalifikata u ta’ kumitat diġà ntużaw fir-rigward tat-tassazzjoni indiretta, u l-proċedura ta’ kumitat kienet l-approċċ standard li ilu żmien twil jintuża fid-dritt tal-Unjoni għall-iffaċilitar tal-ħolqien ta’ viżjoni u ta’ prattika komuni.

4.djalogu politiku bil-miktub mal-parlamenti nazzjonali

Minbarra l-mekkaniżmu ta’ skrutinju tas-sussidjarjetà stabbilit fil-Protokoll Nru 2 tat-Trattati, ir-relazzjonijiet tal-Kummissjoni mal-Parlamenti nazzjonali jinkludu wkoll firxa ta’ attivitajiet ulterjuri, b’mod partikolari d-djalogu politiku li ġie stabbilit fl-2006. Dan jinkludi skambji bil-miktub dwar kwalunkwe inizjattiva tal-Kummissjoni li l-Parlamenti nazzjonali jridu jagħtu kontribut jew jikkummentaw dwarha u djalogu politiku orali, deskritt aktar fit-Taqsima 5 aktar ’il quddiem.

Osservazzjonijiet ġenerali

Fl-2021, il-Parlamenti nazzjonali bagħtu 360 opinjoni lill-Kummissjoni. Dan kien jirrappreżenta żieda sinifikanti meta mqabbel mas-sentejn preċedenti (255 fl-2020 u 159 fl-2019) iżda kien għadu anqas mis-snin tan-nofs tal-mandat preċedenti tal-Kummissjoni (569 fl-2018, 576 fl-2017 u 620 fl-2016).